Diari Oficial de la Generalitat Valenciana


Sumari del DOGV 7942, del 22-12-2016 (2016/9259)

Notificació de la sentència dictada en el procediment ordinari número 471/2014.
-------------------------------------------------------------------------------

### Dades del document

Número de DOGV
:   7942

Data del DOGV
:   22-12-2016

Secció del DOGV
:   IV. ADMINISTRACIÓ DE JUSTÍCIA

Número del document
:   2016/9259


Organisme emissor
:   Jutjat Mercantil número 1 d'Alacant

Tipus de document
:   Edicte

Notificació de la sentència dictada en el procediment ordinari número 471/2014. [2016/9259]  
Assumpte civil 000471/2014  
Judici: Procediment ordinari número 000471/2014.  
Part demandant: EasyGroup IP Licensing Limited.  
Part demandada: Easybuy Properties Spain, SL.  
Sobre: propietat industrial.  
En el judici a què es fa referència s'ha dictat la resolució que té el text que, literalment, és com segueix:  
  
«Dispositiva  
Estime íntegrament la demanda presentada pel procurador dels tribunals Juan Carlos Olcina Fernández, en nom i representació de l'entitat mercantil EasyGroup IP Licesing Limited, contra l'entitat mercantil Easybuy Properties Spain, SL, i:  
A) Dispose:  
1. Que l'entitat mercantil Easy Group IP Licesing Limited té contra l'entitat mercantil Easybuy Properties Spain, SL, uns drets de propietat industrial preferents fonamentats en les marques comunitàries número 1.699.792 («easy») i número 1.232.909 («easyJet»).  
2. Que l'ús del signe «Easybuy» crea un risc de confusió amb les marques comunitàries número 1.699.792 («easy») i número 1.232.909 («easyJet»), a més de produir-se un aprofitament indegut de la notorietat de la marca comunitària número 1.232.909 («easyJet»).  
3. Que l'ús del signe «Easybuy» per a serveis prestats sobre compravenda i lloguer de cases i propietats constitueix una infracció dels drets de marca de l'entitat mercantil EasyGroup IP Licesing Limited sobre les seues marques comunitàries número 1.699.792 («easy») i número 1.232.909 («easyJet»).  
4. Que l'adopció i ús per la demandada de la raó social Easybuy Properties Spain, SL, constitueix una infracció dels dret de l'entitat mercantil EasyGroup IP Licesing Limited sobre les seues marques comunitàries número 1.699.792 («easy») i número 1.232.909 («easyJet»).  
5. Que l'ús del signe «Easybuy» com a raó social ha provocat uns danys i perjudicis a l'entitat mercantil Easygroup IP Licesing Limited que caldrà que indemnitze l'entitat mercantil EasyBuy Properties Spain, SL.  
6. Que la indemnització que deu l'entitat mercantil Easybuy Properties Spain, SL, es calcularà d'acord amb el criteri de la llicència o regalia hipotètica i que segons aquest criteri la demandant té dret a rebre una compensació per tres partides distintes: (i) royalty o cànon d'entrada, (ii) royalty fix i (iii) royalty variable.  
B) Condemne l'entitat mercantil Easybuy Properties Spain, SL:  
  
1. A sotmetre's a les declaracions anteriors.  
2. A cessar en l'ús del terme «Easybuy» com a denominació social i a prohibir a l'entitat mercantil Easybuy Properties Spain, SL, l'ús en l'esdevenidor d'aqueixa denominació o qualsevol altra que es confonga amb les marques comunitàries propietat de l'entitat mercantil EasyGroup IP Licesing Limited [marques comunitàries número 1.699.792(«easy») i número 1.232.909 («easyJet»)].  
3. A modificar la denominació social Easybuy Properties Spain, SL, i substituir-la per una altra que no siga similar amb les marques comunitàries propietat de l'entitat mercantil EasyGroup IP Licesing Limited [marques comunitàries número 1.699.792 («easy») i número 1.232.909 («easyJet»)].  
4. A cancel·lar els noms de domini «easybuyspain.es» i «easybuyproperties-spain.com» mitjançant la prohibició a l'entitat mercantil Easybuy Properties Spain, SL, de sol·licitar en l'esdevenidor qualsevol nom de domini que incloga el distintiu «easy.»  
5. A retirar del mercat qualsevol mitjà, element o objecte en què es consigne el signe «Easybuy» o la denominació social Easybuy Properties Spain, SL, o qualsevol combinació d'aquests, incloent-hi a títol enunciatiu, qualssevol rètols, cartells, plaques, senyals i altres formes d'identificació del seu establiment, així com qualssevol documents, material publicitari o comercial, com factures, albarans, targetes de visita, etcètera, mitjançant la seua destrucció i l'acreditació fefaent al jutjat tant de la retirada com de la destrucció.  
6. A indemnitzar l'entitat mercantil EasyGroup IP Licesing Limited dels danys i perjudicis causats, en concepte de lucre cessant, de conformitat amb el criteri de la llicència o regalia hipotètica, mitjançant els imports següents: (i) 40.000 euros a títol de cànon d'entrada i (ii) la quantitat resultant d'aplicar el 12 % a la xifra de negocis dels anys 2009 a 2013, a títol de royaltis variables, que es calcularà en la fase d'execució de sentència.  
7. A la indemnització coercitiva de 600 euros al dia transcorreguts fins al cessament efectiu de la violació.  
C) Subsidiàriament, en el cas que l'entitat mercantil Easybuy Properties Spain, SL, no complisca la condemna de modificar-ne la denominació social en els termes indicats i inscriure-la en el registre mercantil, ordene la cancel·lació registral de la raó social Easybuy Properties Spain, SL, d'acord amb el que estableix la disposició addicional 17a de la Llei de marques, i cal expedir un manament, juntament al testimoniatge d'aquesta sentència, per al Registre Mercantil d'Alacant i la Secció de Denominacions del Registre Mercantil Central.  
Tot això amb condemna expressa a costes processals a la part demandada, l'entitat mercantil Easybuy Properties Spain, SL.  
Notifiqueu aquesta resolució a les parts i feu-los saber que aquesta no és ferma i que, en contra, s'hi pot interposar un recurs d'apel·lació que caldrà interposar en aquest jutjat dins del termini de 20 dies comptadors des de la data que, efectivament, es notifique. De conformitat amb la Llei 10/2012, de 20 de novembre, la interposició del recurs d'apel·lació, en el cas de persona jurídica, exigeix el pagament de la taxa judicial de 800 euros, més la quantitat variable que resulte de multiplicar 0,5 a la quantitat objecte del plet.  
Aquesta és la meua sentència, de la qual cal unir un testimoniatge a les actuacions que l'han motivada, que pronuncie, mane i firme.»  
  
Atés que es desconeix el domicili o la residència actuals de la part demandada, de conformitat amb el que disposen els articles 156.4 i 164 de la Llei 1/2000, d'Enjudiciament Civil, s'ha ordenat la publicació d'aquest edicte en el Diari Oficial de la Generalitat Valenciana, per a portar a efecte la diligència de notificació de sentència.  
  
  
Alacant, 15 de novembre de 2016.- La lletrada de l'Administració de justícia: Cristina Cifo González.